ม็อบชุมนุมเกินเดือนกระทบจีดีพี0.2%
หอการค้าไทยประเมินผลกระทบทางการเมืองต่อเศรษฐกิจ คาดหากชุมนุม 1 เดือนกระทบจีดีพี 0.2% มูลค่ารวมต่อเศรษฐกิจ 3.8 หมื่นล้านบาท แต่หากยืดเยื้อ 3 เดือน กระทบ 0.5% มูลค่า 1 แสนล้านบาท
8 เม.ย. 2553

หอการค้าไทยประเมินผลกระทบทางการเมืองต่อเศรษฐกิจ คาดหากชุมนุม 1 เดือนกระทบจีดีพี 0.2% มูลค่ารวมต่อเศรษฐกิจ 3.8 หมื่นล้านบาท แต่หากยืดเยื้อ 3 เดือน กระทบ 0.5% มูลค่า 1 แสนล้านบาท 
นายพงษ์ศักดิ์ อัสสกุล รองประธานกรรมการหอการค้าไทย เปิดเผยถึงผลกระทบทางการเมืองต่อภาวะเศรษฐกิจของประเทศไทย ว่า ประมาณการผลกระทบของสถานการณ์ทางการเมืองต่อเศรษฐกิจไทยนับตั้งแต่วันที่ 13 มี.ค. 2553 โดยศูนย์พยากรณ์เศรษฐกิจและธุรกิจ มหาวิทยาลัยหอการค้าไทย พบว่าปัญหาทางการเมืองจะส่งผลกระทบต่ออัตราการขยายตัวทางเศรษฐกิจ (จีดีพี) 0.1-0.2% หากชุมนุมยืดเยื้อรวม 1 เดือน และจะกระทบ 0.3-0.5% หากการชุมนุมยืดเยื้อรวม 3 เดือน โดยจะมีผลกระทบโดยรวมต่อระบบเศรษฐกิจมูลค่า 2.1-3.8 หมื่นล้านบาท หากชุมนุมยืดเยื้อรวม 1 เดือน และมูลค่า 7 หมื่น - 1 แสนล้านบาท หากการชุมนุมยืดเยื้อรวม 3 เดือน
ขณะเดียวกันผลกระทบของการบริโภคต่อจีดีพี จะได้รับผลกระทบวันละ 500-800 ล้านบาท หากชุมนุม 1 เดือน จะกระทบ 1 – 1.6 หมื่นล้านบาท และยืดเยื้อ 3 เดือน จะกระทบ 2-.3 หมื่นล้านบาท ส่วนผลกระทบที่เกิดจากการลงทุนทางตรงต่อจีดีพีขณะนี้ได้รับผลกระทบในระดับปานกลาง โดยประเมินว่าหากชุมนุม 1 เดือนจะกระทบ 1,000 -2,000 ล้านบาท และ 3 เดือนจะกระทบ 1-2 หมื่นล้านบาท ด้านผลกระทบต่อการท่องเที่ยว มีผลกระทบวันละ 200-500 ล้านบาท หากชุมนุม 1 เดือนจะกระทบ 1-2 หมื่นล้านบาท และหากชุมนุม 3 เดือนจะกระทบ 4-5 หมื่นล้านบาท
นายพงศักดิ์ กล่าวว่า สถานการณ์ทางการเมืองในขณะนี้ได้ส่งผลกระทบต่อธุรกิจท่องเที่ยว และธุรกิจการค้าภายในประเทศมากที่สุด ไม่ว่าจะเป็นธุรกิจขนาดใหญ่หรือระดับธุรกิจขนาดกลางและขนาดย่อม (เอสเอ็มอี) เช่น การท่องเที่ยวได้รับผลกระทบวันละ 200-500 ล้านบาท แยกเป็นผลกระทบต่อธุรกิจขนาดใหญ่ ได้แก่ สายการบิน ธุรกิจทัวร์ขนาดใหญ่ ธุรกิจรถโดยสารขนาดใหญ่ และโรงแรมสถานที่พักต่างๆ ประมาณ 60% ของผลกระทบต่อวัน หรือมูลค่า 120-400 ล้านบาทต่อวัน ขณะที่อีก 40% หรือประมาณ 80-200 ล้านบาท เป็นผลกระทบที่เกิดขึ้นกับเอสเอ็มอีและประชาชนทั่วไป เช่น ร้านอาหาร ร้านขายของที่ระลึก ธุรกิจเกสท์เฮาส์ สปาและนวดแผนโบราณ ตลอดจากประชาชนที่เป็นพนักงานหรือรับจ้างในธุรกิจเกี่ยวเนื่อง เช่น ไกด์ พนักงานขับรถ เป็นต้น 
สำหรับภาคธุรกิจการค้าขายในประเทศได้รับผลกระทบวันละ 500-800 ล้านบาท แยกเป็นธุรกิจขนาดใหญ่ เช่น การผลิตการค้าขายสินค้าอุปโภคบริโภค และสินค้าคงทน เช่น บ้าน รถยนต์ เครื่องใช้ไฟฟ้า ประมาณ 70% หรือ 350-560 ล้านบาท ต่อวัน ส่วนอีก 30% หรือ 150-240 ล้านบาท เป็นผลกระทบต่อเอสเอ็มอี  เช่น ร้านขายของชำ และประชาชนทั่วไป เป็นต้น      
ขณะที่การชุมนุมบริเวณ 4 แยกราชประสงค์ ส่งผลกระทบต่อธุรกิจบริเวณใกล้เคียงวันละ 200-500 ล้านบาท แบ่งเป็นผลกระทบต่อธุรกิจขนาดใหญ่ 70% มูลค่า 140-350 ล้านบาทต่อวัน และ 30% หรือ 60-150 ล้านบาทกระทบเอสเอ็มอีและพนักงานหรือลูกจ้างรายวัน เช่น พนักงานโรงแรม ชาวบ้านที่รับตัดเย็บเสื้อผ้าให้กับธุรกิจค้าส่งในย่านนั้น